钦定古今图书集成/明伦汇编/交谊典/第105卷 > 刘子 > 《慎隙》
## 钦定古今图书集成/明伦汇编/交谊典/第105卷 > 刘子 > 《慎隙》

过者，怨之梯也，怨者祸之府也。祸之所生，必由积怨，
过之所始，多因忽小。《小过》之来，出于意表，积怨之成，
在于虑外。故其来也不可悔，其成也不可防，防怨不
密而祸害臻焉。故登峭坂而不跌坠者，慎于大也；跨
阜垤而好颠蹶者，轻于小也。苟竞其步，虽履险能安；
轻易其足，虽夷路亦踬。智者识轻小之为害，故慎微
细之危患，每畏轻微懔懔焉，若朽索之驭六马也。鸿
毳性轻，积之沈舟；缯缟质薄，叠之折轴。以毳缟之轻
微，能败舟轴者，积多之所致也。故墙之崩𬯎，必因其
隙；剑之毁折，皆由于璺。尺蚓穿堤，能漂一邑；寸烟泄
突，致灰千室。怨之始也，微于隙璺。及其为害，大于墙
剑。祸之所伤，甚于邑室。将防其萌，急于水火。《夏书》曰：
“怨岂在明，不见是图。”故怨不在大，亦不在小。荧荧不
灭，能焚昆山；涓涓不绝，能成江河。怨之所生，不可类
推；祸之所延，非可情测。或怨大而成小，或憾轻而至
重。深仇不必危，而睚眦未可易也。譬如风焉披云飞
石，卷水撅木，而人血脉不为之伤。隙穴之风，轻尘不
动，毛发不摇。及中肌“肤，以为深疾，大不为害。”小而成
患者，大风散漫，小风激射也。故汉祖免贯高之逆，魏
后泄张绣之仇，韩信削少年之辱，安国释田甲之慢，
此皆遇英达之主，宽廓之衿，得以深怨而不为仇也。
鲁酒薄而邯郸围，羊羹偏而宋师败，郈孙以斗鸡亡
身，齐侯以笑宾破国，皆以轻蔑细怨，忘树祸端，以酒
食戏笑之，故败国灭身，为天下笑，不慎始也。代之暗
者，皆以小害易微之事，以至于大患，祸之至也，人自
生之；福之来也，人自成之。祸与福同门，害与利同邻，
若非至精，莫能分矣。是以智虑者，祸福之门户，动静
者利害之枢机，不可不慎也。